**Camau Cynaliadwy Cymru – Gyrfaoedd Gwyrdd**

**Cwestiynau ac Atebion Ychwanegol**

Mae'r ddogfen hon yn ateb cwestiynau a ofynnwyd gan bobl yn ystod ein digwyddiadau ym mis Ionawr. Rydym wedi ceisio eich helpu trwy roi cwestiynau o dan benawdau.

Gallwch hefyd ddarllen canllawiau'r rhaglen sydd ar gael yma: [www.tnlcommunityfund.org.uk/funding/programmes/sustainable-steps-wales-green-careers](https://www.tnlcommunityfund.org.uk/welsh/funding/programmes/sustainable-steps-wales-green-careers)

**Partneriaethau**

1. Sut allwn ni ddod o hyd i bwy sydd â diddordeb yn y rhaglen hon ar ôl y digwyddiadau briffio?

Ateb: Rydym wedi e-bostio ffurflen ar-lein at sefydliadau sydd â diddordeb yn gofyn iddynt rannu manylion cyswllt os ydynt yn chwilio am bartneriaid. Rydym yn rhannu'r rhestr ar 31 Ionawr a 21 Chwefror 2024 i bawb sydd wedi rhoi caniatâd i ni wneud hynny.

1. A fyddwch chi'n cynnal digwyddiadau pellach i ddod â sefydliadau at ei gilydd i ddatblygu rhwydweithiau a phartneriaethau?

Ateb: Nid ydym yn cynllunio digwyddiadau pellach ar hyn o bryd. Os ydych yn trefnu digwyddiad, byddem yn hapus i fynychu. Rydym hefyd ar gael i drafod syniadau dros y ffôn, wyneb yn wyneb neu ar Teams.

1. Pa mor ddatblygedig y mae angen i'r bartneriaeth fod er mwyn mynegi diddordeb?

Ateb: Rydym yn disgwyl i chi fod wedi cytuno pwy yw eich partneriaid allweddol ac i bawb ddeall beth fydd pob partner yn ei wneud. Bydd y rhai a wahoddir i wneud cais llawn (cam 2) yn datblygu'r perthnasoedd hynny ymhellach ac mae'n debyg y byddant yn dod â phartneriaid ychwanegol i mewn.

1. Partneriaethau – oes gennych chi nifer delfrydol o gyfranogwyr?

Ateb: Rydym yn disgwyl i nifer a rolau partneriaid amrywio, yn dibynnu ar brofiad a'r lleoliad. Darllenwch [ein canllawiau rhaglen](https://www.tnlcommunityfund.org.uk/welsh/funding/programmes/sustainable-steps-wales-green-careers) gan eu bod yn rhoi syniad o'r math o brofiad y byddwn yn chwilio amdano yn eich partneriaeth. Efallai y bydd gennych grŵp bach o sefydliadau allweddol sy'n rheoli'r prosiect a grŵp ehangach o'r rhai sydd â rolau llai. Rydyn ni eisiau gwybod amdanyn nhw i gyd.

1. Partneriaethau – Rydym yn pryderu efallai na fydd grwpiau llai yn cael eu hystyried gan y sefydliadau mwy wrth roi'r bartneriaeth at ei gilydd.

Ateb: Rydym yn annog ymgeiswyr i gynnwys sefydliadau o bob maint. Er nad oes gan sefydliad llai y gallu i arwain y bartneriaeth, byddant yn dod â phrofiad a chysylltiadau eraill sy'n cryfhau'r prosiect. Gellir rhannu ein grant gyda phartneriaid ac rydym yn argymell bod yr holl bartneriaid yn cael eu had-dalu am eu costau i'ch helpu gyda'ch prosiect. Byddwn yn gofyn i chi ddangos sut rydych chi'n bwriadu gwneud hyn.

1. A all sefydliadau fod yn bartneriaid mewn mwy nag un cynnig?

Ateb: Gallant. Fodd bynnag, gwnewch yn siŵr bod gennych yr adnoddau i gymryd rhan os bydd mwy nag un prosiect yn cael ei wahodd i'r cam nesaf a/neu'n cael grant. A allech chi reoli eich cyfranogiad i ddau brosiect mawr ar yr un pryd?

1. A all partneriaid fod o du allan i Gymru?

Ateb: Gall partneriaid fod wedi'u lleoli y tu allan i Gymru, mae angen iddynt ddangos bod ganddynt brofiad o weithio yng Nghymru ac i weithredu yng Nghymru. Bydd prosiectau rydym yn eu hariannu yn cael eu darparu'n ddwyieithog yn Gymraeg a Saesneg. Mae yna enghreifftiau o weithgareddau a allai fod yn Lloegr. Er enghraifft, gallai person ifanc sy'n byw ger y ffin â Lloegr gael lleoliad gwaith neu hyfforddiant yn Lloegr ar yr amod eu bod yn byw yng Nghymru.

1. Pa fath o gytundebau fyddai eu hangen gyda sefydliadau statudol?

Ateb: Rydym am ariannu prosiectau sy'n ategu ac wedi gwneud cysylltiadau cryf â sefydliadau a gwasanaethau eraill. Mater i'r bartneriaeth yw penderfynu ar y math o gytundeb sydd ei angen gyda sefydliadau statudol a gall amrywio yn dibynnu pa mor bwysig yw'r berthynas â'r prosiect. Mae canllawiau ein rhaglen yn darparu cytundeb partneriaeth templed ar gyfer y sefydliadau hynny sy'n rheoli neu'n helpu cyflawni prosiect. Mewn rhai achosion, gall fod yn fwy priodol cael memorandwm cyd-ddealltwriaeth os yw'r sefydliad yn ymwneud yn llai â'r prosiect.

**Sefydliadau Arweiniol**

1. A all y sector cyhoeddus neu'r sector preifat fod yn bartneriaid a pha mor gysylltiedig y gallant fod?

Ateb: Rydym yn croesawu partneriaethau sy'n cynnwys pob sector, a gall unrhyw sefydliad sy'n cael ei ystyried yn drydydd sector fod yn bartner arweiniol.

1. A all coleg fod yn bartner arweiniol?

Ateb: Mae'n dibynnu ar statws cyfreithiol y coleg gan fod angen i'r sefydliad arweiniol feddu ar statws cyfreithiol sy'n cael ei ystyried yn drydydd sector. Mae rhai colegau yn elusennau eithriedig sy'n cael eu hystyried yn drydydd sector ac felly byddent yn gymwys. Cysylltwch â ni os oes gennych bryder penodol.

1. A oes rhaid i'r sefydliad arweiniol gael swm penodol o drosiant?

Ateb: Byddwn yn chwilio am y sefydliad i allu delio â'r prosiect arfaethedig, ac mae eu trosiant yn ffactor y byddwn yn ei ystyried. Paratowch ar gyfer ein cwestiynau ynghylch hyn drwy nodi pa brosesau sydd gennych ar waith ar hyn o bryd ac yn y dyfodol a fydd yn bodloni unrhyw bryder posibl sydd gennych yn eich barn chi.

1. A oes angen i'r sefydliad arweiniol feddu ar arbenigedd ym mhob maes?

Ateb: Nid ydym yn disgwyl i'r sefydliad arweiniol fod ag arbenigedd ym mhob maes, rydym yn disgwyl iddynt fod yn gweithio gyda digon o bartneriaid i allu dangos arbenigedd ar draws y meysydd perthnasol o'r prosiect hwnnw. Dyna pam rydym yn annog gweithio mewn partneriaeth.

**Prosiectau cenedlaethol**

1. A all ein prosiect fod yn brosiect cenedlaethol?

Ateb: Dylai ymgeiswyr fod â'r bwriad i weithio'n rhanbarthol ac nid yn genedlaethol. Rydym yn anelu at nifer fach o brosiectau rhanbarthol, o ansawdd uchel sydd gyda'i gilydd yn cwmpasu ardaloedd allweddol yng Nghymru. Bydd y ceisiadau gorau yn dangos cysylltiadau cryf â chymunedau. Gwyddom fod pobl ifanc yn fwy tebygol o ymgysylltu os ydynt yn adnabod ac yn ymddiried yn y sefydliadau sydd ynghlwm. Rydym yn chwilio am brosiectau sy'n gallu dangos cysylltiadau clir â phobl ifanc a'u cysylltu â: gwasanaethau lleol eraill, cyflogwyr ac addysgwyr. Mae ein cyllid wedi'i gyfyngu i oddeutu £3 miliwn y prosiect ac mae hyn yn debygol o gyfyngu ar ehangder prosiect. Byddai cais cenedlaethol yn creu potensial i ddyblygu gydag eraill yn ymgeisio'n rhanbarthol. Os ydych chi, serch hynny, yn ystyried gwneud cais cenedlaethol, siaradwch â ni cyn gynted â phosibl.

**Ymgysylltu**

1. A oes angen gwaith ymgysylltu â phobl ifanc yn ystod y cyfnod Mynegi Diddordeb?

Ateb: Byddem yn disgwyl i'ch cais ddangos eich bod wedi ymgynghori â phobl ifanc a'u gofalwyr i helpu penderfynu beth sydd ei angen yn eich ardal. Os cewch eich gwahodd i wneud cais llawn, efallai y byddwch yn gwneud mwy o waith ymgysylltu i helpu dylunio'r prosiect ymhellach. Cynigir grantiau datblygu i'ch helpu i wneud hyn os oes angen cymorth arnoch.

1. A allwn ymgysylltu â phobl ifanc dan 16 oed wrth ddatblygu ein cais a chyflawni'r prosiect?

Ateb: Gallwch. Ar yr amod nad ydynt yn ganolbwynt y rhaglen yn y pen draw. Mae'r rhaglen hon wedi'i hanelu at bobl 16-30 oed. Rydym yn cydnabod y gallai helpu gyda'ch prosiect i weithio gyda phobl iau. Rydym yn disgwyl i brosiectau yr ydym yn eu hariannu ddilyn y gofynion cyfreithiol ar gyfer gweithio gyda phobl ifanc dan 16 oed.

**Grant Datblygu**

1. Ar gyfer beth y gellir defnyddio'r grant datblygu?

Ateb: Gallai enghreifftiau o sut y gallwch ddefnyddio'r grant datblygu gynnwys costau staff, fel teithio, amser a threuliau. Gallwch gynnal mwy o sesiynau ymgysylltu â phobl ifanc a'u gofalwyr. Gallai'r grant dalu am logi ystafelloedd cyfarfod a lluniaeth i gynnal cyfarfodydd partneriaeth. Siaradwch â ni cyn i chi dalu’r costau hyn, os oes gennych unrhyw amheuon o ran a allai costau fod yn gymwys.

1. Pa mor hir sydd gennym i wario'r grant datblygu?

Ateb: Rhaid gwario'r grant datblygu erbyn i chi gyflwyno'ch cais llawn. Felly fan bellaf erbyn **5yp ar ddydd Mawrth 14 Ionawr 2025**. Os na fyddwch yn gwario’r grant cyfan, byddwn yn gofyn i chi ddychwelyd y gweddill.

**Grantiau Cyfalaf ac arian arall**

1. Allwn ni ariannu cyfalaf ac addasiadau i adeiladau?

Ateb: Mae symiau bach o gyllid cyfalaf, fel offer swyddfa i staff yn gymwys. I bobl ifanc, efallai y bydd yn bosibl cael cyllid gan Mynediad i Waith. Rydym yn disgwyl i brosiectau helpu pobl i gael yr arian hwn a defnyddio ein grant ar gyfer costau na ellir eu caffael o ffynonellau eraill yn unig. Gall y grant ariannu cerbydau trydan a'u costau cynnal, a gallwch ddysgu mwy am ein gofynion o ran cerbydau ar dudalen we’r rhaglen.

1. Beth os nad yw Mynediad i Waith yn ddigon cyflym?

Ateb: Rydym yn gobeithio y bydd pob prosiect yn cynllunio ac yn dylunio eu gwasanaeth fel y gallant wneud y mwyaf o gefnogaeth gan arianwyr eraill. Bydd ymgeiswyr llwyddiannus yn meithrin perthynas ag arianwyr a darparwyr gwasanaethau eraill ac yn darparu cymorth ychwanegol i'r person ifanc sy'n ceisio cael mynediad at gyllid. Lle mae rheswm da dros beidio ag aros am ariannwr arall, a gallwch ddangos ei fod yn ganlyniad amgylchiadau y tu hwnt i'ch rheolaeth.

1. A oes angen arian cyfatebol?

Ateb: Nid oes angen arian cyfatebol arnom. Fodd bynnag, rydym yn croesawu ceisiadau sy'n denu arian cyfatebol.

**Gwerthusiad**

1. A oes cyfyngiad ar gostau gwerthuso?

Ateb: Hoffem i gostau gwerthuso gael eu cynnwys, ond nid ydym wedi gosod terfyn. Os cewch eich gwahodd i wneud cais llawn, bydd angen i chi egluro eich cyllideb arfaethedig a fydd yn cynnwys dadansoddiad o faint rydych yn bwriadu ei wario ar werthuso.

1. A all y gwerthusiad fod yn fewnol?

Ateb: Gall – mae hyn yn bosib ar yr amod bod y bartneriaeth yn gallu dangos bod digon o arbenigedd.

1. A fydd effaith carbon y prosiect yn cael ei asesu?

Ateb: Rydym yn disgwyl i brosiectau yr ydym yn eu hariannu asesu a monitro eu heffaith amgylcheddol eu hunain. Yng ngham 2 byddwn yn gofyn sut y bydd prosiectau'n cadw eu hôl-troed amgylcheddol mor isel â phosibl ac yn egluro pa gamau sydd ganddynt ar waith. Gallwch gael mwy o wybodaeth ar dudalen we’r rhaglen.

**Osgoi dyblygu**

1. A fydd y Gronfa yn sicrhau nad oes dyblygu gyda'r rhaglenni presennol e.e. Twf Swyddi Cymru

Ateb: Mae'r cyfrifoldeb ar yr ymgeisydd i egluro'n glir sut y byddant yn ategu rhaglenni eraill. Byddem yn disgwyl i ymgeiswyr wneud cysylltiadau â darparwyr eraill a bod yn barod i gyfeirio pobl ifanc at raglenni eraill lle bo angen.

1. A fyddwch yn ariannu prosiect sy'n bodoli eisoes?

Ateb: Gallai prosiectau fod yn gymwys cyn belled â'u bod yn gallu dangos ychwanegiad at ddarpariaeth statudol a’u bod yn bodloni gofynion ein rhaglen.

1. A fydd/a all partneriaethau rhanbarthol gysylltu?

Ateb: Byddem yn annog partneriaethau i wneud cysylltiadau. Bydd prosiectau rydym yn eu hariannu yn cael eu hannog i gadw mewn cysylltiad hefyd i rannu dysgu. Rydym yn aml yn darparu cyfleoedd i brosiectau ar yr un rhaglen wneud cysylltiadau.

1. A allwn ni ymgeisio am sawl grant gennych chi fel Pawb a’i Le yn ogystal â'r rhaglen hon?

Ateb: Mae'n bosibl meddu ar fwy nag un grant gennym ni a gwneud cais i fwy nag un rhaglen. Fodd bynnag, byddai angen i chi ddangos eich gallu i gyflawni'r holl brosiectau yr ydych wedi gwneud cais amdanynt.

**Cyflogaeth**

1. Faint o bobl ifanc ydych chi'n disgwyl eu cael i mewn i gyflogaeth?

Ateb: Mae'n dibynnu. Rydym yn chwilio am gefnogaeth o ansawdd sy'n canolbwyntio ar yr unigolyn sy'n gweithio ar gyflymder y bobl ifanc a’r rhai sydd angen cymorth ychwanegol. Gwyddom fod hyn yn ddrytach ac felly nid ydym yn disgwyl i brosiectau weithio gyda nifer uchel o bobl ifanc. Bydd angen i chi ystyried yr amrywiaeth o anghenion sydd gan bobl ac ystyried cyfraddau ymadael. Er ein bod am ariannu cymaint o bobl ifanc â phosibl, gofynnwn i chi fod yn realistig am eich targedau ac egluro pa ffactorau rydych chi wedi'u hystyried. Rydym yn argymell eich bod yn siarad â sefydliad profiadol sydd wedi cyflawni prosiect tebyg o'r blaen os nad ydych yn siŵr.

1. A ddylai cyflogwyr fod yn talu isafswm cyflog neu uwch?

Ateb: Rydym yn cefnogi’r Cyflog Byw Gwirioneddol felly yn ddelfrydol byddai cyflogwyr yn talu hyn. Fodd bynnag, os oes gan y cyflogwr aelodau eraill o staff sy'n gwneud yr un swydd am gyflog llai na'r Cyflog Byw Gwirioneddol, ni allant drin y person ifanc yn wahanol ac yn yr achosion hyn gallai'r cyflog fod yn llai.

1. Pa ganran o bobl ifanc ydych chi'n disgwyl eu cadw mewn cyflogaeth ar ôl i'r lleoliad gwaith gael ei gwblhau?

Ateb: Mae'n anodd rhagweld faint o bobl ifanc fydd yn cael eu cadw gan y bydd yn ddibynnol ar y cyflogwr. Fodd bynnag, rydym yn gwybod ei bod yn bosibl gweld llawer o bobl ifanc yn cael eu cadw mewn cyflogaeth ar yr amod bod y cyflogwr yn cael ei gefnogi a'i annog. Bydd gan brosiectau rydym yn eu hariannu yr uchelgais i annog pob cyflogwr i ystyried hyn o'r cychwyn cyntaf a darparu cymorth i wneud y profiad gyda'r bobl ifanc i fod mor gadarnhaol â phosibl. Efallai y bydd yn creu bodlonrwydd i’r cyflogwr os yw'n talu am y cyfan neu rywfaint o gyflog y person ifanc tra byddant ar y lleoliad cyflogedig. Wrth osod eich targedau, efallai yr hoffech ofyn am gyngor gan y rhaglenni cyflogaeth presennol.

1. A all partneriaid prosiect gyflogi pobl ifanc?

Ateb: Gallant, mae'n bosibl i bartneriaid prosiect gyflogi pobl ifanc. Dylai'r prosiect, fodd bynnag, aros yn hyblyg i fodloni dyheadau'r unigolyn os na ellir dod o hyd i gyflogaeth o fewn y bartneriaeth.

1. Am ba mor hir y dylai person ifanc fod yn rhan o'r prosiect? A yw'n bosibl iddynt ymuno am ychydig fisoedd neu aros am 5 mlynedd?

Ateb: Ar y lleiaf, rydym yn bwriadu ariannu prosiectau sydd wedi ymrwymo i ddarparu lleoliad gwaith 12 mis i'r person ifanc os ydynt yn dymuno. Dylai prosiectau hefyd gynnwys amser i gefnogi'r person ifanc cyn iddynt gymryd cyflogaeth ac ar ôl lleoliad gwaith, os bydd y cyflogwr yn penderfynu na all gyflogi'r person yn y tymor hir. Os yw'r person ifanc hefyd yn derbyn hyfforddiant neu'n ymgymryd â rhywfaint o waith gwirfoddol cyn gweithio, yna gallant fod gyda'r prosiect am o leiaf 18 mis.

Efallai y bydd rhai pobl ifanc yn ymuno â'r prosiect am lawer llai o amser ac yna’n symud ymlaen a byddwn yn cefnogi hyn, ar yr amod mai dyma ddewis y person ifanc.

Nid ydym yn disgwyl i berson ifanc fod gyda'r prosiect am gyhyd â phum mlynedd. Rydym yn awyddus i weld cynifer o bobl â phosibl yn elwa o'r rhaglen.

1. A all person ifanc gwblhau mwy nag un lleoliad?

Ateb: Ni fyddem yn disgwyl i berson ifanc gwblhau mwy nag un lleoliad gwaith 12 mis. Fodd bynnag, os yw person ifanc yn dechrau lleoliad ac nad yw'n ei gwblhau, yna mae'n bosibl iddynt wneud un arall.

1. A all prosiectau gynnig gwahanol gyfleoedd 'blasu' i bobl ifanc adeiladu ymwybyddiaeth o wahanol lwybrau gyrfa?

Ateb: Mae'n bosibl i berson ifanc brofi mwy nag un cyfle o fewn y 12 mis, pe hoffent. Dylai cyfleoedd fod yn ystyrlon i'r person ifanc a'u helpu gyda'u datblygiad. Gall sesiynau blasu tymor byr fod yn briodol i rai pobl ifanc fel rhan o'u profiad gyda'r prosiect o bosibl cyn iddynt ddechrau lleoliad gwaith â thâl. Fodd bynnag, dylai prosiectau feddwl am yr effaith ar y cyflogwr yn ogystal â'r person ifanc. Rydym yn chwilio am bobl ifanc i sicrhau cyflogaeth hirdymor. Gall fod yn llai tebygol y bydd cyflogwyr yn gwneud hyn os oes ganddynt lai o amser gyda'r person i feithrin perthnasoedd. Gall trafod lleoliadau gyda chyflogwyr gymryd amser i'r prosiect a'r cyflogwr. Mae'n bwysig bod y cyflogwr a'r person ifanc yn cael profiadau cadarnhaol.

**Addysg**

1. A allwn ariannu cyrsiau addysg bellach neu addysg uwch?

Ateb: Ein blaenoriaeth yw galluogi pobl i weithio. Gall prosiectau gynnwys hyfforddiant/addysg i bobl ifanc tra byddant yn rhan o'r prosiect. Gall hyn fod cyn iddynt wneud lleoliad gwaith neu yn ystod. Bydd angen i brosiectau ystyried a yw cyrsiau pellach ac uwch yn bodloni anghenion y bobl ifanc i'w helpu i gael gwaith. Fel arfer, byddem yn disgwyl i'r cyrsiau fod yn gyfyngedig o ran amser a bydd angen i brosiectau ystyried yr hyn y gallant fforddio ei gydbwyso â nifer y bobl ifanc y maent am eu helpu. Ni fyddem yn disgwyl i brosiect fod yn ariannu cymhwyster addysg uwch sy'n para am dair blynedd, er enghraifft.

1. A all person ifanc fod wedi bod ar fenter gyflogaeth arall, fel interniaeth neu brentisiaeth cyn ymuno â'r prosiect hwn?

Ateb: Ydy, mae hyn bosibl. Er, gall prosiectau benderfynu blaenoriaethu'r rhai sydd wedi cael ychydig neu ddim cymorth blaenorol, os oes galw mawr.

**Pwysoli ceisiadau**

1. A oes ffafriaeth am swyddi sy'n drawsnewidiol o fewn y sector gwyrdd neu swyddi sy'n gwella ffyrdd presennol o weithio?

Ateb: Nid oes gennym unrhyw ffafriaeth. Rydym yn canolbwyntio ar ddatblygiad y person ifanc a'u galluogi i gael gyrfaoedd gwyrdd sy'n addas iddyn nhw. Rydym yn awyddus i weld pa fath o rolau y mae pobl ifanc yn eu cael, felly gwnewch gynlluniau i fonitro hyn. Dywedodd pobl ifanc wrthym eu bod eisiau ehangu eu dychymyg, felly rydym yn disgwyl i brosiectau yr ydym yn eu hariannu fod yn rhagweithiol i ddod o hyd i gyfleoedd.

1. A oes mwy o bwysau ar swyddi lefel uwch yn hytrach na sgiliau is generig?

Ateb: Nid oes gennym unrhyw ffafriaeth. Rydym yn canolbwyntio ar ddatblygiad y person ifanc a'u galluogi i gael gyrfaoedd gwyrdd sy'n addas iddyn nhw. Rydym yn awyddus i weld pa fath o rolau y mae pobl ifanc yn eu cael, felly gwnewch gynlluniau i fonitro hyn.

1. Rhaniad rhywedd - Pa mor bwysig yw hyn?

Ateb: Mae'n bwysig i ni geisio mor galed â phosibl i helpu menywod ifanc i gael gwaith. Rydym yn chwilio am brosiectau i wir ystyried anghenion menywod ifanc ac adeiladu hyn yn nyluniad y prosiect. Gwyddom o brosiectau yr ydym wedi'u hariannu ei bod yn llawer anoddach ymgysylltu â menywod ifanc. Os ydym yn ariannu eich prosiect, byddwn yn disgwyl i chi wneud pob ymdrech i gynnwys menywod ifanc a siarad â ni os nad ydych yn bodloni ein dyhead i weld hanner y bobl ifanc yn cael eu cefnogi, sef menywod.

1. A fydd ein prosiect yn cael ei ystyried yn fwy ffafriol os ydym yn gweithio gyda'r rhai ag anghenion mwy cymhleth ac a oes angen i ni flaenoriaethu hyn gymaint â gweithio gyda phobl ifanc ag anableddau a phobl ifanc o gymunedau ethnig leiafrifol?

Ateb: Ein prif nod yw cefnogi pobl ifanc ag anableddau a phobl ifanc o gymunedau ethnig leiafrifol. Bydd angen i'r prosiectau rydym yn eu hariannu gynllunio i weithio gyda'r rhai ag anghenion mwy cymhleth er nad ydym yn disgwyl y bydd gan bob person ifanc yr anghenion hynny. Gwyddom fod rhaglenni cyflogaeth eraill yn bodoli sy'n darparu ar gyfer y rhai nad oes ganddynt anghenion mor gymhleth ac mae'n synhwyrol manteisio ar y gwasanaethau hyn lle mae'n ymddangos yn briodol.

**Materion ariannol**

1. Sut mae'r Gronfa yn gwneud taliadau?

Ateb: Bydd y grant datblygu yn cael ei dalu ymlaen llaw mewn un taliad. Ar gyfer prosiectau yr ydym yn eu hariannu yng ngham 2, byddwn yn creu amserlen dalu yn seiliedig ar gyllideb y prosiect a ddarperir gyda'r cais. Fel arfer, caiff taliadau eu gwneud bob chwarter ymlaen llaw ac maent yn ddibynnol ar ddiweddariadau cynnydd rheolaidd. Gellir addasu taliadau wrth i'r prosiect fynd yn ei flaen.